KOMISIJOS REGLAMENTAS (EB) Nr. 181/2009
2009 m. kovo 6 d.
kuriuo nutraukiamas intervencinis sviesto pirkimas fiksuota kaina iki 2009 m. rugpjūčio 31 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
atsižvelgdama į 2008 m. vasario 5 d. Komisijos reglamentą (EB) Nr. 105/2008, nustatantį išsamias Tarybos reglamento (EB) Nr. 1255/1999 taikymo taisykles dėl intervencijos sviesto rinkoje (2), ypač į jo 12 straipsnio 2 dalį,
kadangi:
(1)
Remiantis valstybių narių pranešimais, pateiktais 2009 m. kovo 5 d. pagal Reglamento (EB) Nr. 105/2008 12 straipsnio 1 dalies nuostatas, nuo 2009 m. kovo 1 d. visas intervencijai siūlomo sviesto fiksuota kaina kiekis viršijo 30 000 tonų ribą, nustatytą Reglamento (EB) Nr. 1234/2007 13 straipsnyje. Todėl intervencinis sviesto supirkimas fiksuota kaina nutrauktas iki 2009 m. rugpjūčio 31 d., valstybių narių kompetentingos institucijos turi nustatyti bendrą procentą kiekiams, gautiems 2009 m. kovo 4 d., o valstybių narių kompetentingų institucijų pasiūlymai, gauti 2009 m. kovo 5 d. ir vėliau, turi būti atmesti.
(2)
Reglamento (EB) Nr. 105/2008 3 straipsnio 5 dalyje nustatyta tvarka, intervencijai siūlomas sviestas turi būti pakuojamas ir pristatomas luitais, kurių grynasis svoris - ne mažiau kaip 25 kilogramai. Todėl sviesto kiekiai, padauginti iš bendro procento, turėtų būti suapvalinami iki artimiausio 25 kg kartotinio.
(3)
Intervencinės agentūros turi nedelsdamos pranešti pardavėjams, kai paskelbiamas pranešimas apie (bendrą procentą ir) supirkimo fiksuota kaina nutraukimą. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,
PRIĖMĖ ŠĮ REGLAMENTĄ:
1 straipsnis
Intervencinis sviesto pirkimas fiksuota kaina nutraukiamas iki 2009 m. rugpjūčio 31 d.
Reglamento (EB) Nr. 105/2008 12 straipsnio 1 dalyje nustatyta tvarka valstybių narių kompetentingų institucijų iš kiekvieno pardavėjo 2009 m. kovo 4 d. gautas bendras intervencijai siūlomo sviesto fiksuota kaina kiekis priimamas, dauginamas iš bendro 65,0821 % procento ir suapvalinamas iki artimiausio 25 kg kartotinio.
2009 m. kovo 5 d. ir vėliau valstybių narių kompetentingų institucijų gauti pasiūlymai iki 2009 m. rugpjūčio 31 d. yra atmetami.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 6 d.